ประกันจ่ายน้ำท่วม100%
การันตีส.ค.นี้ชำระหมด4.3แสนล้านหวั่นรีอินชัวเรอร์จ่ายช้ากระทบสภาพคล่อง
29 ต.ค. 2565

การันตีส.ค.นี้ชำระหมด4.3แสนล้านหวั่นรีอินชัวเรอร์จ่ายช้ากระทบสภาพคล่อง
ประกันภัยคาดจ่ายเคลมน้ำท่วม 4.3 แสนล้านบาท ได้ครบ 100% เดือน ส.ค.นี้ 
นายอานนท์ วังวสุ นายกสมาคมประกันวินาศภัยไทย เปิดเผยว่า ทางสมาคม คาดว่าภายในเดือน ส.ค.นี้ บริษัทประกันจะจ่ายค่าสินไหมจากเหตุการณ์น้ำท่วมใหญ่เมื่อปี 2554 ที่เหลืออยู่ประมาณ 7.7 หมื่นล้านบาท ได้ครบ 100% หลังจากก่อนหน้าที่ได้ทยอยจ่ายไปแล้วประมาณ 3.5 แสนล้านบาท หรือประมาณ 80% จากค่าสินไหมทั้งหมดประมาณ 4.35 แสนล้านบาท 
“เมื่อวันที่ 11 มิ.ย.ที่ผ่านมา ได้หารือกับสำนักงานคณะกรรมการกำกับและส่งเสริมการประกอบธุรกิจประกันภัย หรือ คปภ.แล้ว ว่าจะเร่งรัดเรื่องจ่ายค่าสินไหมที่ค้างอยู่ทั้งหมดให้ได้ภายในเดือน ส.ค.นี้ ซึ่งหากเป็นลูกค้ารายย่อยได้จ่ายไปครบ 100% แล้ว เหลือแต่ลูกค้ารายใหญ่ โรงงาน ที่ยังอาจตกลงค่าสินไหมกันไม่ลงตัวเท่านั้น” นายอานนท์ กล่าว
อย่างไรก็ตาม ปัญหาที่เป็นห่วงตอนนี้คือ เรื่องการเรียกเก็บเงินจากบริษัทรับประกันภัยต่อ หรือรีอินชัวเรอร์ อาจจะล่าช้ากว่าปกติที่จะมีการจ่ายกันเรียบร้อยภายใน 45 วัน ซึ่งอาจส่งผลกระทบต่อสภาพคล่องของบริษัทประกันขนาดเล็กได้ ส่วนบริษัทประกันขนาดใหญ่ไม่มีปัญหาและได้มีการจ่ายสำรองล่วงหน้าไปแล้ว
ทั้งนี้ ล่าสุดทางสมาคม ได้ร่วมมือกับทางสำนักงานพัฒนาเทคโนโลยีอวกาศและภูมิสารสนเทศ (สทอภ.) เพื่อพัฒนาต้นแบบแผนที่และแบบจำลองการประเมินพื้นที่เสี่ยงภัยจากน้ำท่วมระยะที่ 2 ให้ครอบคลุมพื้นที่ทั้ง 77 จังหวัด หลังจากระยะแรกได้ทำเสร็จไปแล้ว 16 จังหวัด ในพื้นที่ภาคกลาง บริเวณลุ่มน้ำเจ้าพระยาและลุ่มน้ำท่าจีน โดยข้อมูลที่ได้จะเป็นในเชิงวิชาการ ที่จะนำไปใช้เป็นข้อมูลต่อรองกับรีอินชัวเรอร์ได้มากขึ้น และส่งผลให้ค่าเบี้ยประกันภัยน้ำท่วมปรับลดลงได้ 
นายอานนท์ สนิทวงศ์ ณ อยุธยา ผู้อำนวยการ สทอภ. กล่าวว่า ในปีนี้เหตุการณ์น้ำท่วมใหญ่ที่สร้างความเสียหายรุนแรงเหมือนปี 2554 เพราะพายุคงเข้าปกติ 23 ลูกเท่านั้น สิ่งที่น่าเป็นห่วงคงเป็นเรื่องฝนทิ้งช่วงมากกว่า โดยเฉพาะในช่วงปลายเดือน ส.ค.-ก.ย.นี้ ที่อาจส่งผลให้เกษตรกรนอกพื้นที่ชลประทานได้รับความเดือดร้อนได้